text: Ambulancefører frikendt for uagtsomt manddrab
  09 september 2019 kl. 12.17
  En kvinde døde, da hun lå i en ambulance, som kørte ind i en autocamper. Føreren af ambulancen slipper med en bøde.
  Den 81 årige kvinde døde, da hun efter trafikulykken fik hjertestop for anden gang.
  Hun var patient i en ambulance, som var på vej med hende til sygehuset. Ambulancen rammer en autocamper, der holder for en bus. Det skete den 24. september sidste år på Tingvejen ved Stenderup-Krogager.
  I følge JyskeVestkysten slipper den 45-årige ambulancefører med en bøde på 2.500 kr og bliver frikendt for anklagen om uagtsomt manddrab.
  - Bussen holder stille ved et stoppested. En autocamper holder bagved og venter på bussen, og autocamperen bliver påkørt af en ambulance, fortalte Jesper Brian Jensen, vagthavende, Sydøstjyllands Politi, til TV SYD dengang.
  Der skete skader på alle tre køretøjer. De 15 passagerer og chaufføren i bussen kom ikke til skade. Men chaufføren af autocamperen og ambulanceføreren kom lettere til skade og blev kørt til Esbjerg Sygehus.
  
  